ታላቁ ሩጫ ለታላቅ ሽልማት ታጨ
 በጀግናው አትሌት ኃይሌ ገብረስላሴ መስራችነት የተቋቋመው ታላቁ ሩጫ በኢትዮጵያ ባለፉት አስራ ስምንት ዓመታት አስር ኪሎ ሜትር የጎዳና ላይ የሩጫ ውድድር በአዲስ አበባ በማካሄድ ተወዳጅነትን ማትረፉ ይታወቃል፡፡ ታላቁ ሩጫ በኢትዮጵያ የተሳታፊዎቹን ቁጥር ከጊዜ ወደ ጊዜ እያሳደገም በዓለም አቀፍ ደረጃ ከፍተኛ እውቅናን አትርፏል፡ ፡ አሁን ደግሞ በዓለም አቀፍ ደረጃ ለታላቅ ሽልማት ለመብቃት እጩ መሆን እንደቻለ ኢትዮ ስፖርት በድረ ገፁ አስነብቧል፡፡ ታላቁ ሩጫ በኢትዮጵያ በዓለም ላይ ከሚካሄዱ ሃያ ምርጥ የጎዳና ላይ ውድድሮች አንዱ በመሆን ‹‹ሌትስ ዱ ዚስ›› በተባለ ድረ ገፅ እጩ ተደርጓል፡፡ ሽልማቱን የሚያዘጋጀው ድረ ገፅ በዓለም ላይ ትልቅ እውቅና ያለው ሲሆን ከአስራ ስምንት ሺህ በላይ የጎዳና ላይ ውድድሮችን በዝርዝሩ የያዘ ነው፡፡ በአንድ ወር ውስጥም ከአንድ ሚሊየን በላይ ተመልካቾች አሉት፡፡ ሽልማቱ የሚካሄደው ብስክሌትን ጨምሮ በተለያዩ ስፖርቶች በአስራ ሦስት የሽልማት ዘርፎች ተከፍሎ ሲሆን ታላቁ ሩጫ የታጨበት የሽልማት ዘርፍ ዓለም አቀፍ የጎዳና ላይ ውድድር መሆኑ ታውቋል፡፡ ሽልማቱ በመጪው ጥቅምት ለንደን ከተማ ላይ ሲከናወን የቀድሞው የማንቸስተር ዩናይትድ የተከላካይ አማካይ ተጫዋችና በአሁኑ ወቅት የቴሌቪዥን ተንታኝ ሪዮ ፈርዲናንድ እንዲሁም ሌሎች ዝነኛ የስፖርቱ ዓለም ሰዎች እንደሚታደሙ ዘገባው ያመለክታል፡፡ ታላቁ ሩጫ እጩ በሆነበት የሽልማት ዘርፍ ዝነኞቹ የማራቶን ውድድሮች ኒውዮርክ ማራቶንና ቦስተን ማራቶን ተካተዋል፡፡ የሽልማቱ አሸናፊዎች በየዘርፉ የሚወሰኑት ውድድሮቹ ላይ የተሳተፉ የሕብረተሰብ አካላት በድረ ገፅ አማካኝነት በሚሰጡት ድምፅ ቁጥር መሰረት ይሆናል፡፡ ታላቁ ሩጫ ባለፉት 18 ዓመታት እንደስሙ ታላላቅ ስኬቶችን ማስመዝገብ የቻለ ውድድር መሆኑን በርካቶች ይመሰክራሉ፡፡ በተለይ ተተኪ አትሌቶችን በማፍራት በኩል ረጅም ርቀት መጓዙን የሚገልጸው የውድድሩ ድረ ገጽ የበጎ አድራጎት ሥራዎችን በማከናወንም ስኬታማ መሆኑ ተገልጿል። ከበጎ አድራጎትና ተተኪ አትሌቶችን ከማፍራቱ በተጨማሪ ታላቁ ሩጫ ኢትዮጵያን በሌላ መንገድ በማስተዋወቅ ስኬታማ ጉዞ ማድረጉ ይታወቃል።አዲስ ዘመን  ነሐሴ 30/2011 ቦጋለ
አበበ